รัฐบาลไทย-ข่าวทำเนียบรัฐบาล-รวมพลังขับเคลื่อน CIRCULAR IN ACTION - ปฏิบัติการหมุนเวียนพลาสติกด้วยจุดดรอปพอยต์
วันพุธที่ 8 กรกฎาคม 2563
รวมพลังขับเคลื่อน CIRCULAR IN ACTION - ปฏิบัติการหมุนเวียนพลาสติกด้วยจุดดรอปพอยต์
รวมพลังขับเคลื่อน CIRCULAR IN ACTION - ปฏิบัติการหมุนเวียนพลาสติกด้วยจุดดรอปพอยต์
วันนี้ (15 มิถุนายน 2563) ณ ลาน Royal Village ฝั่งประตู A เซ็นทรัล วิลเลจ (Central Village) โครงการความร่วมมือภาครัฐ ภาคธุรกิจ ภาคประชาสังคม เพื่อจัดการพลาสติกและขยะอย่างยั่งยืน หรือ PPP Plastics ภายใต้การนําของ สภาอุตสาหกรรมแห่งประเทศไทย (FTI) และ องค์กรธุรกิจเพื่อการพัฒนาอย่างยั่งยืน (TBCSD) จัดงานแสดงพลังความร่วมมือ Circular in Action - Drop Point of Used Plastic หรือ ปฏิบัติการหมุนเวียนพลาสติกด้วยจุดดรอปพอยต์ โดยมีภาคีเครือข่ายภาครัฐ ภาคเอกชน และภาคประชาสังคม ร่วมกันแสดงจุดยืนในการขับเคลื่อนการนําพลาสติกสะอาดกลับไปรีไซเคิลเป็นเม็ดพลาสติกและนําไปผลิตเป็นผลิตภัณฑ์ที่สามารถนําวนกลับมาใช้งานได้อีกหลายรอบ “แบบไม่รู้จบ” เพื่อไม่ให้พลาสติกเหล่านี้หลุดรอดไปสู่สิ่งแวดล้อมและไม่ไปที่หลุมฝังกลบเป็นการลดปัญหาสิ่งแวดล้อมเรื่องขยะพลาสติกในทะเล และส่งเสริมการใช้ทรัพยากรอย่างคุ้มค่าโดยการนํากลับมาหมุนเวียนเพื่อทําประโยชน์ตามหลักการเศรษฐกิจหมุนเวียน (Circular Economy) โดยภายในงานครั้งนี้ยังได้รับเกียรติอย่างสูงจากดร.สุวิทย์ เมษินทรีย์รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) มาร่วมเปิดพิธีและกล่าวมอบนโยบาย BCG ขับเคลื่อนประเทศไทย เพื่อการเติบโตอย่างยั่งยืน หลังโควิด-19
โดยเริ่มงานด้วยวีดีโอสรุปผลงานโครงการ PPP Plastics ในรอบปี 2562 จนถึงปัจจุบัน และพิธีส่งมอบตําแหน่งประธานโครงการ PPP Plastics ระหว่างนายภราดร จุลชาตประธานโครงการ PPP Plastics ซึ่งได้ดํารงตําแหน่งประธานฯ มาตั้งแต่วันที่ 5 มิถุนายน 2561 จนถึงปัจจุบัน ซึ่งได้ครบตามระเบียบวาระประธานที่กําหนดไว้ 2 ปี โดยเมื่อครบวาระจะมีการสลับกันระหว่างผู้แทนจากสภาอุตสาหกรรมแห่งประเทศไทย กับผู้แทนจากองค์กรธุรกิจเพื่อการพัฒนาอย่างยั่งยืน จึงได้มีการส่งมอบตําแหน่งประธานโครงการ PPP Plastics ให้กับดร.วิจารย์ สิมาฉายาเพื่อสานต่องานโครงการ PPP Plastics ให้บรรลุผลสัมฤทธิ์ตามที่ตั้งไว้ และได้รับเกียรติอย่างสูงจากผู้บริหารระดับสูงจากภาครัฐและภาคธุรกิจที่เกี่ยวข้องร่วมเป็นสักขีพยานในพิธีส่งมอบตําแหน่งประธานโครงการ PPP Plastics ในครั้งนี้ อีกด้วย หลังจากนั้นจึงเป็นพิธีแสดงความร่วมมือ Circular in Action - Drop Point of Used Plastic หรือ ปฏิบัติการหมุนเวียนพลาสติกด้วยจุดดรอปพ้อยท์ โดยได้รับเกียรติจากผู้บริหารระดับสูงทั้งภาครัฐ ภาคธุรกิจ และ ภาคประชาสังคม ร่วมกันแสดงพลังกว่า 60 หน่วยงาน
ด้านดร.สุวิทย์ รมว.อว.กล่าวมอบนโยบายถึงเรื่องของ BCG เพื่อการขับเคลื่อนประเทศไทย ว่า “วันนี้ผมรู้สึกยินดีเป็นอย่างยิ่งที่ได้เห็นความร่วมมือของหน่วยงานภาครัฐ ภาคเอกชน ภาคการศึกษา องค์กรระหว่างประเทศ มาร่วมผลักดันให้เกิดเศรษฐกิจหมุนเวียนของพลาสติกในประเทศไทย และขอชื่นชมและขอบคุณ PPP Plastics ที่สามารถเชื่อมโยงหลากหลายหน่วยงานที่สําคัญให้มาทํางานร่วมกัน การจะทําให้เกิด Circular Economy ขึ้นได้นั้น ต้องอาศัยความร่วมมือของทุกภาคส่วน ไม่มีบริษัทใดบริษัทหนึ่งหรือหน่วยงานใดหน่วยงานหนึ่งสามารถสร้างให้เกิดขึ้นเองได้”
นอกจากนั้น ทางด้านนายกรัฐมนตรี พลเอก ประยุทธ์ จันทร์โอชา ท่านให้ความสําคัญในเรื่องของการผลักดัน BCG ให้ออกมาเป็นรูปธรรม เป็น BCG in Action ซึ่งสอดรับกับเรื่องของ Circular Economy in Action ในวันนี้ โลกหลังโควิด BCG Economy Model อาจจะเป็น New Growth Engine คือเป็นตัวขับเคลื่อนเศรษฐกิจตัวใหม่ที่สามารถตอบโจทย์ได้ทั้งเรื่องของ Inclusive Growth ที่จะมีความทั่วถึง ทั้งในระดับฐานรากและบนสุดของพีระมิด แต่ที่สําคัญคือ ตอบโจทย์ความยั่งยืน ซึ่งเป็นที่ทราบกันดีว่าพลาสติกนั้น ถือเป็นผลผลิตของยุคที่เรากําลังขับเคลื่อนผ่านกระบวนทัศน์การพัฒนาที่นําไปสู่ความทันสมัย พลาสติกเป็นตัวแทนหรือสัญลักษณ์ของความทันสมัย ซึ่งเป็นเวลานานมากที่มนุษย์ได้ใช้ประโยชน์จากสิ่งนี้ แต่ขณะเดียวกัน ณ วันนี้ทุกอย่างเป็นดาบสองคม ถ้าเราบริหารจัดการไม่ดี สิ่งที่เป็นประโยชน์ก็จะเกิดเป็นผลกระทบในเชิงลบ ดังนั้น ขอฝากไว้ 4 ข้อในเรื่อง Circular in Action (1) นโยบายรัฐต้องชัดเจน (2) การบริหารการจัดการ (3) การปรับเปลี่ยนพฤติกรรมของมนุษย์ และ (4) เทคโนโลยีที่เหมาะสมที่นําไปสู่การเปลี่ยนแปลงของการผลิต การบริโภค ควบคู่ไปกับการบริหารจัดการเชิงระบบ และนโยบายที่ชัดเจนนั้น ย่อมเป็นการตอบโจทย์การพัฒนาที่ยั่งยืนอย่างแท้จริง ดร.สุวิทย์ กล่าว
ดร.วิจารย์ สิมาฉายาผู้อํานวยการสถาบันสิ่งแวดล้อมไทย และประธาน PPP Plastics กล่าวว่า “ปัจจุบันรัฐบาลได้ให้ความสําคัญกับการพัฒนาประเทศไปสู่ความยั่งยืนและระบบเศรษฐกิจ โดยกระทรวงการอุดมศึกษา วิทยาศาสตร์ วิจัยและนวัตกรรม หรือ อว. เป็นหน่วยงานหลักสําคัญในการขับเคลื่อน BCG Model ให้เห็นผลเป็นรูปธรรม”
“และในฐานะประธาน PPP Plastics ผมก็จะเดินหน้าสานต่อและขยายผลการดําเนินงานของ PPP Plastics เพื่อสนับสนุนเป้าหมายของประเทศไทยที่จะลดปริมาณขยะพลาสติกในทะเลไทยไม่ต่ํากว่าร้อยละ 50 ภายในปี 2570”ดร.วิจารย์กล่าวเพิ่มเติม
นายประเสริฐ บุญสัมพันธ์ประธานองค์กรธุรกิจเพื่อการพัฒนาอย่างยั่งยืน (TBCSD) กล่าวว่า TBCSD “ในฐานะองค์กรร่วมก่อตั้งโครงการ PPP Plastics พร้อมร่วมเดินหน้าเพื่อให้เกิดการขับเคลื่อนการบริหารจัดการขยะพลาสติกอย่างบูรณาการแบบครบวงจรและมีประสิทธิภาพ โดย TBCSD จะเชิญชวนองค์กรที่เป็น value chain ของกระบวนการจัดการพลาสติก ตั้งแต่ต้นทางจนถึงปลายทางมาเข้าร่วมโครงการฯ และผมเชื่อว่าหากเรามี Partner มากขึ้น จะทําให้การดําเนินงานโครงการฯ ประสบความสําเร็จได้เร็วขึ้น รวมถึง TBCSD จะเดินหน้าขยายผลการดําเนินงานโครงการนี้ไปในวงกว้าง โดยอาศัยความร่วมมือขององค์กรสมาชิก TBCSD ที่เข้มแข็ง และความร่วมมือจากภาคีเครือข่ายและองค์กรพันธมิตรต่าง ๆ”
ด้านนายเกรียงไกร เธียรนุกุลรองประธานสภาอุตสาหกรรมแห่งประเทศไทย กล่าวว่า “การสร้างเศรษฐกิจหมุนเวียนให้เกิดขึ้นได้จริงนั้น สิ่งสําคัญไม่ใช่เพียงการขับเคลื่อนของหน่วยงานใด หน่วยงานหนึ่ง แต่เป็น “การสร้างการมีส่วนร่วม” ของทุกภาคส่วน ทางสภาอุตสาหกรรมฯ จึงมีความยินดีและขอร่วมเป็นหนึ่งในพันธมิตรกว่า 60 องค์กร ในการร่วมแรงร่วมใจ ทําให้เกิดโมเดลการดําเนินธุรกิจตามแนวคิดเศรษฐกิจหมุนเวียน เพื่อใช้ทรัพยากรอย่างคุ้มค่าและแก้ปัญหาขยะตั้งแต่ต้นน้ําถึงปลายน้ําอย่างเป็นรูปธรรมร่วมกันต่อไปในอนาคต”
นายอดิศร นุชดํารงรองปลัดกระทรวงทรัพยากรธรรมชาติและสิ่งแวดล้อม กล่าวว่า “PPP Plastics ถือเป็นความร่วมมือแรกของภาคเอกชนที่เข้ามามีบทบาททํางานร่วมกับภาครัฐ โดยได้เข้ามาเป็นหนึ่งในคณะทํางาน ภายใต้คณะอนุกรรมการบริหารจัดการขยะพลาสติกและขยะอิเล็กทรอนิกส์ ซึ่งมีท่านรัฐมนตรีว่าการกระทรวงทรัพยากรธรรมชาติและสิ่งแวดล้อมเป็นประธานอนุกรรมการ เพื่อร่วมกันดําเนินงานตาม Roadmap การจัดการขยะพลาสติก พ.ศ. 2561-2573 และ แผนปฏิบัติการด้านการจัดการขยะพลาสติก พ.ศ.2561 - 2565”
นายจุลพงษ์ ทวีศรีรองปลัดกระทรวงอุตสาหกรรม กล่าวว่า “ความร่วมมือครั้งนี้ นับเป็นจุดเริ่มต้นการนําพลาสติกที่ใช้แล้วกลับมาสร้างมูลค่าทางเศรษฐกิจให้กับประเทศอย่างเป็นรูปธรรม ช่วยสร้างงานให้กับประชาชน และส่งเสริมการปรับเปลี่ยนพฤติกรรมคนไทยให้ร่วมมีบทบาทส่งเสริมเศรษฐกิจหมุนเวียน ซึ่งเป็นแนวทางการแก้ปัญหาสิ่งแวดล้อมที่เราเผชิญอยู่และยังเป็นการขับเคลื่อนเศรษฐกิจของประเทศไปในแนวทางที่ยั่งยืนอีกด้วย”
เผยแพร่ : จิรายุ รุจิพงษ์วาที
ส่วนสื่อสารองค์กร
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313